text: Gravhøje flyttes ved Aabenraa
  09 maj 2011 kl. 09.53
  Aabenraa Kommune og Museum Sønderjylland er gået i gang med at flytte to gravhøje i Hjordkær ved Aabenraa.
  Det er de såkaldte Hjulgrave. De består af to høje, som er blevet brugt til flere begravelser fra stenalderen og frem til et stykke ind i bronzealderen.
   
  Gravhøjene ligger i dag midt i et fabriksområde ved vindmøllefabrikken DS-SM.  Fabrikken skal tyverisikres med et hegn, og flytningen af gravhøjene skal sikre, at offentligheden stadig har fri adgang til dem.
  Højene blev udgravet i 1980 i forbindelse med udstykning af industriområdet. Den ældste del er med sten udformet som et hjul (solgudens symbol), hvor gravkamret er placeret i midten.
   
  Gravhøjene flyttes 300 meter mod syd og placeres ved siden af en eksisterende grav.
  Kommunen og Museum Sønderjylland etablerer en informationspavillon, bord og bænke samt en ny sti til området fra Hærvejen.
  Det er sjældent, at gravhøje flyttes.
  Arbejdet varer en uge.
  